钦定古今图书集成/明伦汇编/官常典/第074卷 > 武陵王纪
## 钦定古今图书集成/明伦汇编/官常典/第074卷 > 武陵王纪

按《梁书》本传，“武陵王纪，字世询，高祖第八子也。少勤
学，有文才，属辞不好轻华，甚有骨气。天监十三年，封
为武陵郡王，邑二千户。历位宁远将军、琅邪、彭城二
郡太守、轻车将军、丹阳尹。出为会稽太守。寻以其郡
为东扬州，仍为刺史，加使持节东中郎将，征为侍中，
领石头戍军事。出为宣惠将军、江州刺史，征为使持”
节、宣惠将军、都督扬、南徐二州诸军事、扬州刺史。寻
改授持节、都督益、梁等十三州诸军事、安西将军、益
州刺史，加鼓吹一部。大同十一年，授散骑常侍、征西
大将军、开府仪同三司。初，天监中，震太阳门成字曰：
“绍宗梁位唯武王。”解者以为武王者，武陵王也。于是
朝野属意焉。及太清中，侯景乱纪，不赴援。高祖崩后，
纪乃僭号于蜀，改年曰天正。又立圆照为皇太子，圆
正为西阳王，圆满竟陵王，圆普南谯王，圆肃宜都王。
以巴西、梓潼二郡太守永丰侯㧑为征西大将军、益

夫善人，国之基也，今反诛之，不亡何待！”又谓所亲曰：
“昔桓元年号大亨，识者谓之二月了，而元之败，实在
仲春。今年曰天正，在文为一止，其能久乎！”太清五年
夏四月，纪帅军东下，至巴郡，以讨侯景为名，将图荆、
陕。闻西魏侵蜀，遣其将南梁州刺史谯淹回军赴援。
五月日，西魏将尉迟迥帅众逼涪水，潼州刺史杨干
运以城降之。迥分军据守，即趋成都。丁丑，纪次于西
陵《舳舻》翳川，旌甲曜日，军容甚盛。世祖命护军将军
陆法和于硖石夹岸筑二垒，镇江以断之。时陆纳未
平，蜀军复逼，物情恇扰，世祖忧焉。法和告急，旬日相
继。世祖乃拔任约于狱，以为晋安王司马，撤禁兵以
配之，并遣宣猛将军刘棻共约西赴。六月，约筑连城，
攻绝铁锁。世祖复于狱拔谢答仁为步兵校尉，配众
一旅，上赴法和。世祖与《纪书》曰：“皇帝敬问假黄钺、太
尉、武陵王。自九黎侵轶，三苗，寇扰天常，丧乱獯丑，凭
陵虔刘象魏，黍离王室。朕枕戈东望，泣血西浮，殒爱
子于二方，无诸侯之八百，身被属甲，手贯流矢。俄而
风树之酷，万恨始缠；霜露”之悲，百忧继集。扣心饮胆，
志不图全。直以宗社缀旒，鲸鲵未翦，尝胆待旦，龚行
天罚，独运四聪，坐挥八柄。虽复结坛待将，褰帷纳士。
拒赤壁之兵，无谋于鲁肃；烧乌巢之米，不访于荀攸。
才智将殚，金贝殆竭，傍无寸助，险阻备尝。遂得斩长
狄于驹门，挫蚩尤于枫木。怨耻既雪，天下无尘，经营
四方，专资“一力，方与岳牧同兹清静。隆暑炎赫，弟比
何如？文武具僚，当有劳弊。今遣散骑常侍、光州刺史
郑安忠指宣往怀，仍令喻意于纪，许其还蜀，专制岷
方。”纪不从命，报书如家人礼。庚申，纪将侯叡率众缘
山，将规进取。任约、谢答仁与战，破之。既而陆纳平诸
军并西赴世祖，又与纪书曰：“甚苦大智！季月烦”暑，流
金烁石，聚蚊成雷，封狐千里。以兹玉体，辛苦行阵，乃
眷西顾，我劳如何？自獯丑凭陵，羯胡叛换，吾年为一
日之长，属有平乱之功，膺此乐推，事归当璧，傥遣使
乎，良所迟也，如曰不然，于此投笔，友于兄弟，分形共
气。兄肥弟瘦，无复相代之期；让枣推梨，长罢懽愉之
日。上林静拱，闻四鸟之哀鸣，宣“室披图，嗟万始之长
逝。心乎爱矣，书不尽言。”大智，纪之别字也。纪遣所署
度支尚书乐奉业至于江陵，论和辑之计，依前旨还
蜀。世祖知纪必破，遂拒而不许。丙戍，巴东民符昇、徐
子初等斩纪硖口城主公孙晃降于众军。王琳、宋簉、
任约、谢答仁等因进攻侯叡，陷其三垒，于是两岸十
馀城遂俱降。将军樊猛获纪及其第三子圆满，俱杀
之于硖口，时年四十六。有司奏请绝其属籍，世祖许
之，赐姓饕餮氏。初，纪将僭号，妖怪非一，其最异者，内
寝柏殿柱绕节生花，其茎四十有六，靃靡可爱，状似
荷花。识者曰：“王敦杖花，非佳事也。”纪年号天正，与萧
栋暗合。佥曰：“天字，二人也，正字一止也。”栋、纪僭号各
一年而灭。

按《南史》本传：“天监十三年，封武陵王，寻授扬州刺史。
中书诏成，武帝加四句曰：‘贞白俭素，是其清也；临财
能让，是其廉也；知法不犯，是其慎也；庶事无留，是其
勤也。纪特为帝爱，故先作牧扬州。大同三年，为都督、
益州刺史，以路远固辞。帝曰：‘天下方乱，唯益州可免，
故以处汝，汝其勉之’。纪歔欷，既出复入。帝曰：‘汝尝言
我老，我犹再见汝还益州也’’。”纪在蜀开建宁、越巂，贡
献方物，十倍前人。朝嘉其绩，加开府仪同三司。初，天
监中，震太阳门成字曰“绍宗。”梁位唯武王。解者以武
陵王，于是朝野属意焉。及侯景陷台城，上甲侯韶西
上至硖，出武帝密敕，加纪侍中、假黄钺、都督征讨诸
军事、骠骑大将军、太尉承制。大宝元年六月辛酉，纪
乃移告诸州征镇，遣世子圆照领二蜀精兵三万，受
湘东王绎节度。绎命圆照且顿白帝，未许东下。七月
甲辰，湘东王绎遣鲍检报纪以武帝崩问。十一月壬
寅，纪总戎将发益镇，绎使胡智监至蜀，书止之曰：“蜀
中斗绝，易动难安，弟可镇之，吾自当灭贼。”又别纸云：
“地拟孙、刘，各安境界”；情深鲁、卫，书信。恒通二年四月
乙丑，纪乃僭号于蜀，改年曰天正，暗与萧栋同名。识
者尤之，以为于文天为二人，正为一止，言各一年而
止也。纪又立子圆照为皇太子，圆正为西阳王，圆满
竟陵王，圆普南谯王，圆肃宜都王。以巴西梓潼二郡
太守永丰侯㧑为征西大将军、益州刺史，封秦郡王。
司马王僧略、直兵参军徐怦并固谏，皆杀之。僧略，僧
辩弟；怦，勉从子也，以谏，且以怦与将帅书云：“事事往
人口，具以为反于己，诛之。”永丰侯㧑叹曰：“王不免矣！
夫善人，国之基也，今乃诛之，不亡何待！”又谓所亲曰：
“昔桓元年号大亨，识者谓为二月了，而元之败，实在
仲春。今年曰天正，在文为一止，其能久乎！”丁卯，元帝
遣万州刺史宋簉袭圆照于白帝。圆照弟圆正，时为
西阳太守，召至，锁于省内。初，杨干运求为梁州刺史，
不得，纪以为潼州刺史；杨法深求为黎州刺史，亦不
得，以为沙州刺史。二憾不获所请，各遣使通西魏。及闻魏军侵蜀，纪遣其将谯淹回军赴援。魏将尉迟迥
逼涪水，杨干运降之，迥即趋成都。五月己巳，纪次西
陵，军容甚盛。元帝命护军将军陆法和立二城于峡
口，名“七胜城”，锁江以断峡。时陆纳未平，蜀军复逼，元
帝甚忧，法和告急，旬日相继。元帝乃拔任约于狱，以
为晋安王司马，撤禁兵以配之，并遣宣猛将军刘棻
共约西赴。六月，纪筑连城，攻绝铁锁。元帝复于狱拔
谢答仁为步兵校尉，配众一旅上赴。纪之将发也，江
水可揭，前部不得行。及登舟，无雨而水长六尺。刘孝
胜喜曰：“殆天赞也。”将至峡，有黑龙负舟，其将帅咸谓
天助。及顿兵日久，频战不利，师老粮尽，智力俱殚。又
魏人入剑阁，成都虚弱，忧懑不知所为。先是，元帝已
平侯景，执所俘馘，频遣报纪。世子圆照镇巴东，留执
不遣，启纪云：“侯景未平，宜急征讨。已闻荆镇为景所
灭，疾下大军。”纪谓为实然，故仍率众沿江急进。于路
方知侯景已平，便有悔色，召圆照责之。圆照曰：“侯景
虽诛，江陵未服，宜速平荡。”纪亦以既居尊位，宣言于
众，敢谏者死。蜀中将卒，日夜思归所署。江州刺史王
开业进曰：“宜还救根本，更思后图。”诸将佥以为然，圆
照、刘孝胜独言不可，纪乃止。既而闻王琳将至，潜遣
将军侯叡傍险出法和后，临水筑垒御琳及法和。元
帝书遗纪，遣光州刺史郑安中往喻意于纪，许其还
蜀，专制岷方。纪不从命，报书如家人礼。既而侯叡为
任约、谢答仁所破，又陆纳平诸军并西赴元帝，乃与
纪书，又为诗曰：“回首望荆门，惊浪且雷奔。四鸟嗟长
别，三声悲夜猿。”圆正在狱中连句曰：“水长二江急，云
生三峡昏。愿贳淮南罪，思报阜陵恩。”帝看诗而泣。纪
频败，知不振，遣署度支尚书乐奉业往江陵论和辑
之计。元帝知纪必破，遂拒而不许，于是两岸十馀城
遂俱降。游击将军樊猛率所领至纪所，纪在船中绕
床而走，以金掷猛等曰：“此顾卿送我，一见七官，卿必
当富贵。”猛曰：“天子何由可见杀足下此金何之？”犹不
敢逼，围而守之。法和驰启，上密敕樊猛曰：“生还不成
功也。”猛率甲士祝文简、张天成拔刀升舟，犹左右奔
掷。第五子圆满驰来就父。纪首既落，圆满躯亦分。法
和收太子、圆照兄弟三人，问圆照曰：“阿郎何以至此？”
圆照曰：“失计，愿为公作奴。”法和叱遣之。